Viisi kiinniotettua ovat kertoneet poliisikuulusteluissa, ettei kenenkään henkeä tai terveyttä ollut suunnitelmissa vaarantaa.

Poliisi sai jouluaattona kello 16 aikaan hälytystehtävän Helsingin Malmin Karviaistielle. Ensitietojen mukaan paikalla oli nähty mahdollisesti aseistautuneita henkilöitä.

– Pihassa parveili noin 12 poliisia taskulamppujen kanssa. He kuvasivat jotain pötköä nurmikolla ja ottivat sen mukaansa. Tilanne oli varmaan aika pitkällä ennen kuin huomasin autot pihassa, tilanteesta videon ottanut Karviaistien asukas kertoi jouluaattona IS:lle.

Poliisin tiedotteen mukaan tehtävälle lähti useampi poliisipartio, ja paikan päältä otettiin kiinni viisi henkilöä. Yhdellä henkilöistä oli hallussaan porattu starttipistooli. Sen piippu oli porattu auki niin, että pistoolilla olisi voinut ampua luodillisen patruunan. Muilla epäillyillä oli hallussaan erilaisia teräaseita.

Poliisi kertoi kiinnioton sujuneen rauhallisesti, eikä tapahtumapaikalla kenenkään ulkopuolisen henki tai terveys vaarantunut tehtävän aikana. Henkilöt kuljetettiin Pasilan poliisivankilaan.

Poliisin kuulusteluissa epäillyt ovat kertoneet yhdenmukaisesti, että tarkoitus oli käydä perimässä velkoja aseilla pelotellen, mutta kenenkään henkeä tai terveyttä ei ollut suunnitelmissa vaarantaa. Epäillyt vapautettiin kuulustelujen jälkeen joulupäivänä.

Alustavan esitutkinnan mukaan keneenkään ei kohdistunut konkreettista vaaraa. Poliisin tietojen mukaan kyseessä näyttää olevan yksittäistapaus, eikä tapahtuneeseen epäillä liittyvän järjestäytynyttä rikollisuutta. Kiinniotetut henkilöt eivät ole kantasuomalaisia.

Tutkintaan jää kolme rikosnimikettä: ampuma-aserikos, toisen vahingoittamiseen soveltuvan esineen hallussapito sekä väärän henkilötiedon antaminen, johon johti epäillyn yritys harhauttaa poliisia antamalla sukulaisen henkilötiedot.